CELEX: 62016CN0015
Language: el
Date: 2016-01-11 00:00:00
Title: Υπόθεση C-15/16: Αίτηση προδικαστικής αποφάσεως την οποία υπέβαλε το Bundesverwaltungsgerichts (Γερμανία) στις 11 Ιανουαρίου 2016 — Bundesanstalt für Finanzdienstleistungsaufsicht κατά Ewald Baumeister

29.3.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 111/11
            
         Αίτηση προδικαστικής αποφάσεως την οποία υπέβαλε το Bundesverwaltungsgerichts (Γερμανία) στις 11 Ιανουαρίου 2016 — Bundesanstalt für Finanzdienstleistungsaufsicht κατά Ewald Baumeister
   (Υπόθεση C-15/16)
   (2016/C 111/14)
   Γλώσσα διαδικασίας: η γερμανική
   
      Αιτούν δικαστήριο
   
   Bundesverwaltungsgericht
   
      Διάδικοι στην υπόθεση της κύριας δίκης
   
   
      Αναιρεσείουσα: Bundesanstalt für Finanzdienstleistungsaufsicht
   
      Αναιρεσίβλητος: Ewald Baumeister
   
      Προδικαστικά ερωτήματα
   
   
               1.
            
            
               
                           α)
                        
                        
                           Εμπίπτουν στην έννοια των «εμπιστευτικών πληροφοριών» κατά το άρθρο 54, παράγραφος 1, δεύτερο εδάφιο, της οδηγίας 2004/39/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, για τις αγορές χρηματοπιστωτικών μέσων, για την τροποποίηση των οδηγιών 85/611/ΕΟΚ και 93/6/ΕΟΚ του Συμβουλίου και της οδηγίας 2000/12/ΕΚ του Ευρωπαϊκού Κοινοβουλίου και του Συμβουλίου και για την κατάργηση της οδηγίας 93/22/ΕΟΚ του Συμβουλίου (ΕΕ L 145, σ. 1, στο εξής: οδηγία 2004/39/ΕΚ), και κατ’ επέκταση στο επαγγελματικό απόρρητο κατά το άρθρο 54, παράγραφος 1, πρώτο εδάφιο, της οδηγίας 2004/39/ΕΚ, ανεξαρτήτως περαιτέρω προϋποθέσεων, όλα τα σχετικά με την επιχείρηση στοιχεία τα οποία διαβίβασε η εποπτευόμενη επιχείρηση στην εποπτική αρχή;
                        
                     
                           β)
                        
                        
                           Περιλαμβάνει το «εποπτικό απόρρητο» ως μέρος του επαγγελματικού απορρήτου κατά την έννοια του άρθρου 54, παράγραφος 1, πρώτο εδάφιο, της οδηγίας 2004/39/ΕΚ, και ανεξαρτήτως περαιτέρω προϋποθέσεων, όλες τις περιεχόμενες στον φάκελο της υποθέσεως εκτιμήσεις της εποπτικής αρχής, περιλαμβανομένης της αλληλογραφίας της τελευταίας με άλλους φορείς;
                           Αν στα ερωτήματα α) ή β) δοθεί αρνητική απάντηση:
                        
                     
                           γ)
                        
                        
                           Έχει η διάταξη του άρθρου 54, παράγραφος 1, της οδηγίας 2004/39/ΕΚ περί του επαγγελματικού απορρήτου την έννοια ότι, κατά τον χαρακτηρισμό των πληροφοριών ως εμπιστευτικών,
                           
                                       αα)
                                    
                                    
                                       είναι κρίσιμο το αν οι πληροφορίες καλύπτονται με βάση τη φύση τους από το επαγγελματικό απόρρητο ή το αν η πρόσβαση στις πληροφορίες ενδέχεται να βλάψει κατά τρόπο συγκεκριμένο και πραγματικό το συμφέρον για τη διαφύλαξη του απορρήτου, ή
                                    
                                 
                                       ββ)
                                    
                                    
                                       πρέπει να λαμβάνονται υπόψη άλλες περιστάσεις, η συνδρομή των οποίων έχει ως συνέπεια ότι οι πληροφορίες καλύπτονται από το επαγγελματικό απόρρητο, ή
                                    
                                 
                                       γγ)
                                    
                                    
                                       μπορεί η εποπτική αρχή να βασίζεται, όσον αφορά τα σχετικά με την επιχείρηση στοιχεία του εποπτευόμενου φορέα και τα σχετικά με τα στοιχεία αυτά έγγραφα της εποπτικής αρχής, τα οποία περιέχονται στον οικείο φάκελο, σε μαχητό τεκμήριο ότι τα εν λόγω στοιχεία καλύπτονται από το επιχειρηματικό ή εποπτικό απόρρητο;
                                    
                                 
                     
         
               2.
            
            
               Έχουν οι κατά το άρθρο 54, παράγραφος 1, δεύτερο εδάφιο, της οδηγίας 2004/39/ΕΚ «εμπιστευτικές πληροφορίες» την έννοια ότι, για τον χαρακτηρισμό ενός σχετικού με την επιχείρηση στοιχείου, το οποίο διαβιβάζει η εποπτική αρχή, ως καλυπτόμενου από το επιχειρηματικό απόρρητο ή ως άλλως προστατευτέας πληροφορίας, κρίσιμος είναι μόνον ο χρόνος της διαβιβάσεώς του στην εποπτική αρχή;
               Αν στο ερώτημα 2 δοθεί αρνητική απάντηση:
            
         
               3.
            
            
               Όσον αφορά το ζήτημα αν χρήζει προστασίας ως επιχειρηματικό απόρρητο και αν καλύπτεται συνεπώς από το επαγγελματικό απόρρητο ένα σχετικό με την επιχείρηση στοιχείο, ανεξαρτήτως των μεταβολών του οικονομικού περιβάλλοντος, κατά το άρθρο 54, παράγραφος 1, δεύτερο εδάφιο της οδηγίας 2004/39/ΕΚ, πρέπει να γίνεται γενικώς δεκτό ένα χρονικό όριο –για παράδειγμα πέντε ετών– μετά την υπέρβαση του οποίου τεκμαίρεται μαχητώς ότι το εν λόγω στοιχείο έχει απολέσει την οικονομική του αξία; Ισχύει κάτι αντίστοιχο και για το εποπτικό απόρρητο;